《舟中望栖霞山》
清代·陶澍

栖霞如丽人，秀质何葱茜。掩袂大江隈，可望不可见。

飘飘云气深，暧暧树阴转。舟行烟望遥，时复露一面。

上有最高峰，矗起旁无援。慨想登峰人，俯视浮云变。

何当御天风，从之泠然善。

作者简介：（1778—1839）清湖南安化人，字子霖，号云汀。嘉庆七年进士。授编修。迁御史、给事中。出为川东道，治行称四川第一。嘉、道间，历安徽布政使、巡抚，清查库款，理清三十余年积累纠葛。治荒政，创辑《安徽通志》。道光五年，调江苏。时洪泽湖决，运道梗阻，澍办理海运，亲赴上海雇船而成之。十年，任两江总督。与巡抚林则徐疏浚江南河流，号为数十年之利。又陈两淮盐政积弊，推行票盐，减价敌私，颇有成效。卒谥文毅。有《印心石屋诗文集、奏议》、《蜀輶日记》、《陶渊明集辑注》等。